Document ID: 32013R0147

KOMISIJOS REGLAMENTAS (ES) Nr. 147/2013
2013 m. vasario 13 d.
kuriuo dėl mėnesinės ir metinės energetikos statistikos atnaujinimo iš dalies keičiamas Europos Parlamento ir Tarybos reglamentas (EB) Nr. 1099/2008 dėl energetikos statistikos
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. spalio 22 d. Europos Parlamento ir Tarybos reglamentą (EB) Nr. 1099/2008 dėl energetikos statistikos (1), ypač į jo 4 straipsnio 3 dalį ir 8 straipsnį,
kadangi:
(1)
2004 m. vasario 11 d. Europos Parlamento ir Tarybos direktyva 2004/8/EB dėl termofikacijos skatinimo, remiantis naudingosios šilumos paklausa vidaus energetikos rinkoje (2) ir 2006 m. balandžio 5 d. Europos Parlamento ir Tarybos direktyva 2006/32/EB dėl energijos galutinio vartojimo efektyvumo ir energetinių paslaugų (3) valstybėms narėms nustatytas reikalavimas teikti kiekybinius energetikos duomenis. Norint stebėti, kaip siekiama šiose direktyvose nustatytų tikslų, reikia išsamių ir naujausių energetikos duomenų, renkamų darniai ir užtikrinant aukštą kokybę. Šios duomenų teikimo prievolės labai svarbios, be kita ko, siekiant energijos vartojimo efektyvumo tikslų, todėl jos turėtų nekisti plėtojant šios srities ES teisės aktų sistemą; dalis šių duomenų jau perduodama Komisijai (Eurostatui) kaip metinė energetikos statistika;
(2)
Reglamentu (EB) Nr. 1099/2008 nustatoma bendra palyginamų energetikos statistikos duomenų rengimo, perdavimo, vertinimo ir sklaidos Sąjungoje sistema;
(3)
energetikos statistika - labai greitai kintanti statistikos sritis, nes susijusios Sąjungos politikos sritys intensyviai plėtojamos, vystosi technologijos, o Sąjungos tikslus svarbu grįsti energetikos duomenimis. Todėl norint priderinti šios srities statistinę aprėptį prie didėjančių ar besikeičiančių poreikių, reikia nuolat ją atnaujinti;
(4)
Reglamentu (EB) Nr. 1099/2008 Komisijai suteikti įgyvendinimo įgaliojimai dėl statistinių priedų derinimo. Pirmą kartą jie buvo derinti 2010 m. ir dabar reikia atsižvelgti į naujus patobulinimus ir derinimus, susijusius tiek su mėnesine, tiek su metine statistika;
(5)
Komisija parengė reikiamus atnaujinimus ir su valstybėmis narėmis aptarė galimybių, duomenų rengimo sąnaudų, konfidencialumo ir duomenų teikimo naštos klausimus;
(6)
todėl Reglamentą (EB) Nr. 1099/2008 reikėtų atitinkamai iš dalies pakeisti;
(7)
šiame reglamente nustatytos priemonės atitinka Europos statistikos sistemos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1099/2008 priedai pakeičiami šio reglamento priedu.
2 straipsnis
Komisijos reglamentas (ES) Nr. 844/2010 (4) panaikinamas.
Nuorodos į panaikintąjį reglamentą laikomos nuorodomis į šį reglamentą.
3 straipsnis
Šis reglamentas įsigalioja 20-ą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. vasario 13 d.

Labels: 12
18
19
14